Broj: 711-I-1213-M-66/19-04-8

Zagreb, 7. lipnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnice Jelene Đugum, pomoćnice ministra poljoprivrede,** za davanjem mišljenja Povjerenstva, na 52. sjednici, održanoj 7. lipnja 2019.g., daje sljedeće

**MIŠLJENJE**

**Na temelju članka 20. stavka 1. ZSSI-a nema zapreke da dužnosnica Jelena Đugum pomoćnica ministra poljoprivrede, nakon prestanka obnašanja navedene dužnosti, stupi u radni odnos u Hrvatskoj akreditacijskoj agenciji na radnom mjestu ravnatelja, s obzirom da Ministarstvo poljoprivrede za vrijeme mandata dužnosnice Jelen Đugum nije stupalo u poslovne odnose s Hrvatskom akreditacijskom agencijom.**

Obrazloženje

Povjerenstvo je dana 10. travnja 2019.g. pod brojem: 711-U-1622-M-66/19-01-1 zaprimilo zahtjev za davanjem mišljenja Povjerenstva podnesen od strane dužnosnice Jelene Đugum, pomoćnice ministra poljoprivrede te je povodom istog otvoren predmet broj: M-66/19.

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Jelena Đugum obnaša dužnost ministra poljoprivrede te je stoga povodom obnašanja navedene dužnosti, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da je odlukom Vlade Republike Hrvatske od dana 05. prosinca 2016.g. imenovana pomoćnicom ministra poljoprivrede te navedenu dužnost obnaša i danas. U zahtjevu se nadalje navodi da je Upravno vijeće Hrvatske akreditacijske agencije (u daljnjem tekstu: HAA) temeljem Odluke donesene na sjednici održanoj dana 20. prosinca 2018. godine raspisalo natječaj za radno mjesto ravnatelja HAA.

Prema Uredbi o osnivanju Hrvatske akreditacijske agencije (Narodne novine, br. 158/04, 44/05 i 30/10) na temelju Zakona o akreditaciji (Narodne novine, br. 158/03, 75/09 i 56/13), HAA je osnovana kao javna ustanova za obavljanje poslova i zadataka nacionalne službe za akreditaciju. Temeljem Uredbe o osnivanju, ravnatelja imenuje i razrješuje Vlada Republike Hrvatske, u skladu sa zakonom i statutom. Ravnatelj predstavlja i zastupa HAA, organizira i vodi poslovanje HAA-a, poduzima sve pravne radnje u ime i za račun HAA-a, zastupa ga u svim postupcima pred sudovima, upravnim i drugim državnim tijelima te pravnim osobama s javnim ovlastima, izvršava odluke Upravnog vijeća, obavlja i druge poslove utvrđene ovom Uredbom i Statutom te je odgovoran za zakonitost rada HAA-a.

Dužnosnica nadalje navodi da se prijavila na spomenuti natječaj kao kandidat za mjesto ravnatelja HAA te moli da joj Povjerenstvo na temelju članka 20. stavaka 1. i 4. ZSSI-a, u slučaju eventualnog odabira, izda prethodnu suglasnost.

Dužnosnica pojašnjava da obavljajući dužnost pomoćnice ministra poljoprivrede nije imala posebnih poslovnih odnosa s HAA-om koji bi se na bilo koji način mogli smatrati sukobom interesa. Naime, jedini doticaj dosadašnje dužnosti pomoćnice ministra s eventualnim obavljanjem dužnosti ravnatelja HAA-a, odnosi se na činjenicu da HAA nadzire i ocjenjuje tehničku osposobljenost ovlaštenih kontrolnih tijela koje je Ministarstvo poljoprivrede rješenjem ovlastilo za potvrđivanje sukladnosti proizvoda sa Specifikacijom proizvoda. Ministarstvo poljoprivrede provodi i upravni nadzor nad radom ovlaštenih kontrolnih tijela. Kao pomoćnica ministra Uprave za hranu i fitosanitamu politiku u čijem djelokrugu rada su opisani poslovi, želim naglasiti da nisam član Povjerenstva za ovlašćivanje kontrolnih tijela niti član tima koji provodi upravni nadzor istih.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Člankom 20. stavkom 3. ZSSI-a propisano je da obveze koje za dužnosnike proizlaze iz, između ostalog, članka 14. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem obnaša dužnost. Stavkom 4. istog članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Uvidom u sudski registar Trgovačkog suda u Zagreba utvrđeno je da je pod matičnim brojem subjekta: 080519908, OIB: 98834727195 upisana ustanova Hrvatska akreditacijska agencija čiji jedini osnivač je Republika Hrvatska. Kao ravnatelj navedene ustanove upisan je Tihomir Babić.

Na zahtjev Povjerenstva Ministarstvo poljoprivrede dostavilo je očitovanje KLASA: 023-03/19-01/27, URBROJ: 525-05/1834-19-2 od 20. svibnja 2019.g. u kojem se navodi da je Jelena Đugum, pomoćnica ministra poljoprivrede, Odlukom o upravljanju radom upravnih organizacija Ministarstva poljoprivrede, od 17. siječnja 2017. godine, KLASA: 023- 03/07-01/02, URBROJ: 525-05/1557-17-4, određena za upravljanje radom Uprave kvalitete hrane i fitosanitame politike. U odnosu na djelokrug poslova Uprave za kvalitetu hrane i fitosanitame politike, a uzimajući u obzir važeći zakonodavni okvir, Ministarstvo poljoprivrede nije moglo, a slijedom toga ni nema namjeru stupati u poslovne odnose s Hrvatskom akreditacijskom agencijom.

U očitovanju se nadalje navodi da su Zakonom o poljoprivredi („Narodne novine“, broj 30/15, u daljnjem tekstu: prethodni Zakon), člankom 95. bile propisane odredbe kojima se reguliralo ovlašćivanje kontrolnih tijela za potvrđivanje sukladnosti proizvoda sa Specifikacijom za zaštićene oznake izvornosti (ZOI), zaštićene oznake zemljopisnog podrijetla (ZOZP) ili zajamčeno tradicionalnog specijaliteta (ZTS). Stavkom 1. istoga članka prethodnoga Zakona bilo je propisano da ministar rješenjem ovlašćuje pravnu osobu koja potvrđuje sukladnost sa Specifikacijom proizvoda. Stavkom 5. istoga članka prethodnoga Zakona bilo je propisano da ministar osniva Povjerenstvo za ovlašćivanje kontrolnih tijela za potvrđivanje sukladnosti sa Specifikacijom proizvoda, a zadaća Povjerenstva je bila razmotriti podnesene zahtjeve, utvrditi ispunjavaju li uvjete iz prethodnoga Zakona te ocijeniti iste i predložiti ministru donošenje rješenja o ovlašćivanju kontrolnih tijela. Iz Rješenja o osnivanju Povjerenstva za ovlašćivanje kontrolnih tijela za potvrđivanje sukladnosti sa Specifikacijom proizvoda za ZOI, ZOZP i ZTS za poljoprivredne i prehrambene proizvode od 9. ožujka 2017., KLASA: 080-01/17-01/58, URBROJ: 525-09/0502-17-1 i iz Rješenja o izmjeni Rješenja o osnivanju Povjerenstva za ovlašćivanje kontrolnih tijela za potvrđivanje sukladnosti sa Specifikacijom proizvoda za ZOI, ZOZP i ZTS za poljoprivredne i prehrambene proizvode od 6. rujna 2018., KLASA: 080-01/17-01/58, URBROJ: 525-09/0502-18-7, razvidno je da pomoćnica ministra, Jelena Đugum nije bila imenovana članicom pa slijedom toga nije sudjelovala u njegovom radu. Člankom 95. stavkom 9. prethodnoga Zakona bilo je propisano da će uvjete i postupak ovlašćivanja kontrolnih tijela, sadržaj zahtjeva za ovlašćivanje kontrolnih tijela, obveze i nadzor nad njihovim radom propisati ministar pravilnikom. Pravilnikom o zaštićenim oznakama izvornosti, zaštićenim oznakama zemljopisnog podrijetla i zajamčeno tradicionalnih specijaliteta poljoprivrednih i prehrambenih proizvoda („Narodne novine“, broj 65/15 i 19/17), bili su propisani kako uvjeti i postupak ovlašćivanja kontrolnih tijela, tako i nadzor nad radom ovlaštenih kontrolnih tijela. Iz Odluke o davanju ovlaštenja za provođenje upravnog nadzora nad radom ovlaštenih kontrolnih tijela za potvrđivanje sukladnosti proizvoda sa Specifikacijom za ZOI, ZOZP i ZTS, od 28. svibnja 2018., KLASA: 310-26/18- 01/41, URBROJ: 525-09/0563-18-1, razvidno je da pomoćnica ministra, Jelena Đugum nije bila ovlaštena za provođenje upravnog nadzora niti je sudjelovala u istom.

Novim Zakonom o poljoprivredi („Narodne novine“, broj 118/18, u daljnjem tekstu: važeći Zakon) su također propisane odredbe vezane uz ovlašćivanje kontrolnih tijela za potvrđivanje sukladnosti proizvoda sa Specifikacijom za ZOI, ZOZP i ZTS za poljoprivredne i prehrambene proizvode te je člankom 94. stavcima 1. i 2. propisano da potvrđivanje sukladnosti proizvoda sa Specifikacijom proizvoda za ZOI, ZOZP i ZTS provode ovlaštena kontrolna tijela, a da Ministarstvo poljoprivrede, rješenjem ovlašćuje pravnu osobu koja potvrđuje sukladnost. Na temelju članka 94. stavka 5., 9. i 10. važećeg Zakona, Ministarstvo poljoprivrede osniva Povjerenstvo za ovlašćivanje kontrolnih tijela, a Povjerenstvo nakon razmatranja ispunjava li zahtjev za ovlašćivanje odredbe Uredbe (EU) br.l 151/2012 i važećeg Zakona, predlaže Ministarstvu donošenje rješenja o ovlašćivanju kontrolnih tijela. Pravilnikom o zaštićenim oznakama izvornosti, zaštićenim oznakama zemljopisnog podrijetla i zajamčeno tradicionalnog specijaliteta („Narodne novine“, broj 38/19) propisane su odredbe o radu i sastavu povjerenstva za ovlašćivanje kontrolnih tijela za potvrđivanje sukladnosti proizvoda sa Specifikacijom za ZOI, ZOZP i ZTS. Člankom 94. stavkom 17. važećeg Zakona propisano je da nadzor nad radom ovlaštenih kontrolnih tijela provodi Ministarstvo. Od stupanja na snagu važećeg Zakona, prema podatcima koja imamo u ovom trenutku, Ministarstvo poljoprivrede nije zaprimilo nove zahtjeve.

U privitku očitovanja dostavljena je dokumentacija na koju se Ministarstvo poljoprivrede u istom poziva.

 Slijedom navedenoga, Povjerenstvo je iz prikupljenih podataka i dokumentacije utvrdilo da za vrijeme mandata dužnosnice Jelene Đugum, Ministarstvo poljoprivrede u kojem dužnosnica obnaša dužnost pomoćnice ministra, nije stupalo u poslovne odnose s HAA-om. Također je utvrđeno da dužnosnica Jelena Đugum nije bila imenovana članicom Povjerenstva za ovlašćivanje kontrolnih tijela za potvrđivanje sukladnosti sa Specifikacijom proizvoda za ZOI, ZOZP i ZTS za poljoprivredne i prehrambene proizvode niti joj je dano ovlaštenje za provođenje upravnog nadzora nad radom ovlaštenih kontrolnih tijela za potvrđivanje sukladnosti proizvoda sa Specifikacijom za ZOI, ZOZP i ZTS, a čiju tehničku osposobljenost nadzire i ocjenjuje HAA.

 Povjerenstvo je također izvršilo uvid u Uredbu o osnivanju Hrvatske akreditacijske agencije (Narodne novine, br. 158/04., 44/05. i 30/10.) kojom je propisano da su tijela HAA-a Upravno vijeće i ravnatelj te da HAA-om upravlja Upravno vijeće, dok je ravnatelj voditelj navedene ustanove koji organizira i vodi poslovanje HAA-a, poduzima sve pravne radnje u ime i za račun HAA-a, zastupa ga u svim postupcima pred sudovima, upravnim i drugim državnim tijelima te pravnim osobama s javnim ovlastima, izvršava odluke Upravnog vijeća, obavlja druge poslove utvrđene Uredbom i Statutom te je odgovoran za zakonitost rada HAA-a.

 S obzirom da HAA ima Upravno vijeće koje upravlja navedenom ustanovom, a ravnatelj je voditelj poslovanja HAA-a, Povjerenstvo je utvrdilo da ravnatelj ne obavlja poslove upravljanja istom te se stoga na zapošljavanje dužnosnice na radnom mjestu ravnatelja HAA-a nakon prestanka obnašanja dužnosti pomoćnice ministra poljoprivrede, ne primjenjuje zabrana iz članka 14. stavka 1. u vezi s člankom 20. stavkom 3. ZSSI-a.

 Slijedom svega navedenoga, Povjerenstvo je dalo mišljenje da na temelju članka 20. stavka 1. ZSSI-a nema zapreke da dužnosnica Jelena Đugum, nakon prestanka obnašanja dužnosti pomoćnice ministra poljoprivrede, stupi u radni odnos u Hrvatskoj akreditacijskoj agenciji, na radnom mjestu ravnatelja, s obzirom da Ministarstvo poljoprivrede za vrijeme mandata dužnosnice Jelene Đugum nije stupalo u poslovne odnose s Hrvatskom akreditacijskom agencijom.

Slijedom svega navedenog, Povjerenstvo je donijelo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Jelena Đugum, elektronička dostava

2. Objava na internetskoj stranici Povjerenstva

3. Pismohrana